নীলকণ্ঠের ইংরেজি নাম Indian Roller, মাপ ৩১-৩৩ সেন্টিমিটার। বাংলাদেশে নীলকণ্ঠের দুটি উপপ্রজাতি রয়েছে। প্রথমটির বৈজ্ঞানিক নাম coracias benghalensis। এটি সারা দেশেই দেখা যায়। এখানে যেটির ছবি ছাপা হলো, সেটির দেখা সারা দেশে মেলে না। এটির বৈজ্ঞানিক নাম coracias benghalensis  affinis। এটির দেখা ক্বচিৎ মেলে গারো পাহাড়শ্রেণী, হবিগঞ্জ, পার্বত্য চট্টগ্রামসহ দেশের উত্তর-পূর্বাঞ্চলে। আমি মাত্র পাঁচবার দেখেছি এদের। ২০০২ সালে শ্রীমঙ্গলে এক আদিবাসী বালক আঠার ফাঁদে একটি পাখি আটকেছিল। ওটার কয়েকটি পালক আমার সংগ্রহে রয়েছে আজও। এদের শরীরে নীলের আধিক্য বেশি, প্রথমটির চেয়ে দেখতে তাই বেশি সুন্দর। দুটিরই শরীরের ধরন-গড়ন, আচার-আচরণ ও খাদ্যতালিকা একই রকম।